Wikipedia

Wikipedia ła xe na ensiclopedìa online, multiłenguìstega, ła ga un contenjudo łìbaro, scrita da vołontari che i cołàbora intra de łori e sostenjùa da ła Wikimedia Foundation, na organixasion no-profit.

Al dì de ancò ła xe pubregada in pì de 200 łengue difarente (de ste cuà so par xo 100 parlàe corentemente), co cueła ingrexe ancò la pì granda; par xonta ła ga rento parołe cofà so i argomenti propi de na tradisionałe ensiclopedìa. Ła só intension ła xe cueła de scuminsiar e difóndar na ensiclopedìa intarnasionałe lìbara inte el pì gran nùmaro de łengue posìbiłi. Wikipedia ła xe xà intra i siti de consultasion pì popołari del web, ła ga infati so par xo 60 miłioni de contati al dì.
El łanso de Wikipedia in łengua veneta el xe avenjùo inte el otobre del 2005. Uno dei vari projeti łigà a Wikipedia el xe cueło de Wikisource.

 Caratarìsteghe 

'L fin de Wikipedia el xe de crear na ensiclopedìa łìbara e "univarsałe", in tèrmeni sia de anpiesa che de profondità dei argomenti tratài. Wikipedia ła xe stà descrita da Jimmy Wales, uno dei só fondadori, cofà un sforso par crear e distribuir na ensiclopedìa lìbara de ła pì alta cuałità posìbile a onji sìngoła parsona sol pianeta inte ła só propia łengua.

Wikipedia ła deriva el só nome da ła conpoxision de ła paroła wiki-, tèrmene hawaiano che el senjìfega "vełose", e da -pedia, sufiso che in grego el senjìfega "formasion, insenjamento".

Wikipedia, inte łe intension de Wales, ła dovarìa arivar a na cuałità pari o mejor de ła Encyclopædia Britannica e èsar pubregà anca so carta.

So Internet A ghe xe o A ghe xe stài anca altri projeti de ensiclopedìe. Alcuni i se baxa so łe consuete połìteghe editoriałi de propietà intełetuałe so łe voxe, cofà l'Ensiclopedìa Stanford de Fiłoxofìa o l'ormài defunta Nupedia, tute do conpiłàe da esperti. Siti web pì informałi, cofà H2G2 o Everything2, i serve cofà guide xenerałi che de cuełe łe voxe łe xe scrite e controłàe da parsone comuni. Projeti cofà Wikipedia, Susning.nu, e ła Enciclopedia Libre, i xe invese wiki co łe voxe dexviłupàe da racuanti autori e che in cuełe A no ghe xe njanca un proceso formałe de revixion. Wikipedia ła xe devenjùa el pì grando de sti wiki ensiclopèdeghi par nùmaro de voxe. A defarensa de tante ensiclopedìe, el contenjudo de Wikipedia el xe stà rełasà soto ła łicensa GNU Free Documentation License.

Wikipedia ła ga rento un insenbre de łinee guida volte a identifegar cuałi tipi de informasion łe sie adate a èsar inserìe. A cueste A se fa de frecuente refarimento inte łe dìspute par desìdar se un partegołare contenjudo el ga da èsar xontà, revisto, trasferìo a un projeto sìmiłe o cavà via.

I altri projeti inte łe łengue minori 
Ła varsion in łengua itałiana de Wikipedia ła xe ciamada anca it.wiki e ła xe nata a majo del 2001, soto el nome a dominio de terso łeveło it.wikipedia.org.

Inte el 2003 łe xe nate łe Wikipedia in Łatin e in Ocitan.

A apriłe 2004 A xe nasùa ła Wikipedia in Sardo, a otobre ła Wikipedia in Siciłian, a xenaro 2005 ła Wikipedia in Furlan e drio man, inte el corso del 2005, łe Wikipedie in Corso, Napołetan, Romancio, Łonbardo e a ła fin cueła che A te si drio łèxar deso, a dir cueła in Veneto. Inte el 2006 invese A xe nate łe edision in Łìgure, Piemontexe, Francoprovensałe e Tarantin. Inte el 2007 A xe nata cueła in Emiłian e in Romanjoło.


Categoria:Projeti Wikimedia